Rhuthrad yr Hajj (2015)

Ar 24 Medi 2015, cafwyd cyflafan ym Mecca pan welwyd 849 o bobl yn cael eu damsang a'u sathru'n farw ac 863 yn cael eu hanafu yn ystod pererindod blynyddol Hajj yn Mecca. Dyma'r drychineb fwyaf o'i bath yn yr Hajj ers 1990 pan laddwyd o leiaf 1,426 o bobl drwy gael eu gwasgu a'u sathru dan draed. Fodd bynnag, ceir cryn anghytundeb am y niferoedd a dywed teledu Iran fod dros 1,300 wedi marw, ac y bydd dros 1,500 wedi marw ar ddiwedd y dydd. Rhoddodd papur newydd o Libanus, sef yr Ad-Diyar, y bai ar osgordd y Tywysog Mohammad bin Salman Al Saud a oedd yn cymryd rhan yn yr Hajj. Gwadwyd hyn gan swyddogion Sawdi Arabia. Dyma'r ail drychineb yn Mecca o fewn pythefnos, wedi i graen enfawr ddisgyn gan ladd 11 o bobl ar 11 Medi 2015 ac anafu rhai cannoedd.